Hollywood: ‘Wednesday’ neem voortou op Netflix; Trevor Noah se plaasvervanger is…‘Wednesday’ neem voortou op Netflix. (Foto: skermgreep) Maroela Media bied jou ’n opsomming van die week se jongste internasionale vermaaknuus. Die nuwe Netflix-reeks Wednesday het kykers omtrent beïndruk. Dié uitskieterreeks is op 28 November vanjaar op die stromingsreus uitgereik en het binne ’n week meer as 340 miljoen kykure laat instroom. Die reeks het selfs die vierde seisoen van die trefferreeks Stranger Things se kykure in die eerste week verbygesteek. Ná twee weke is Wednesday nou met ’n allemintige 752,52 miljoen kykure in die derde plek op Netflix se algehele ranglys vir Engelse reekse. Dit word geraam dat die reeks binnekort die gruwelreeks Dahmer – Monster: The Jeffrey Dahmer Story (856 miljoen kykure) binnekort gaan verbysteek. Jenna Ortega, Catherine Zeta-Jones, Luis Guzmán en Christina Ricci is in die reeks te sien. Kyk die lokprent daarvan hier: Die 21 Jumpstreet-akteur Jonah Hill het amptelik aansoek gedoen om sy naam wettiglik te verander. Jonah Hill. (Foto: Jordan Hinton/Image Press Agency/NurPhoto/AFP) Jonah, wie se regte naam Jonah Hill Feldstein is, wil wegdoen met sy van en geken word op sy verhoognaam. Hy het die aansoek daarvoor vroeër vandeesweek in Los Angeles ingedien. Jonah is nie die eerste akteur wat hierdie identiteitverandering wil ondergaan nie. Die Breaking Bad-akteur Aaron Paul het ook aansoek gedoen om met sy wettige van Sturtevant weg te doen. Terwyl die soektog na ’n amptelike nuwe aanbieder van die geselsprogram The Daily Show voortgesit word, is daar ’n paar gasaanbieders wat die leisels by Trevor Noah gaan oorneem. This should be fun!! https://t.co/vK4IH5MTwB — Leslie Jones ???? (@Lesdoggg) December 7, 2022 Trevor het die program vir sewe jaar aangebied voordat hy vroeër vanjaar aangekondig het dat dit tyd is vir hom om te groet. Sy laaste episode is Donderdag uitgesaai. Gasaanbieders sluit Sarah Silverman, Leslie Jones, Chelsea Handler en Wanda Sykes in. Tientalle bekendes het die glansryke première van die lank verwagte opvolgrolprent Avatar: Way of the Water bygewoon. Sam Worthington, Zoe Saldanha, Sigourney Weaver, Stephen Lang en Kate Winslet was onder meer op die gastelys. Avatar: Way of the water sal op 16 Desember vanjaar wêreldwyd die silwerskerm tref. Die Hollywood-hartebreker Hugh Grant keer terug na HBO vir nog ’n dramareeks, dié keer saam met die Titanic-aktrise Kate Winslet. Hugh Grant. (Foto: Ricardo Moreira/Getty Images North America/AFP) Die akteurspaar sal in ŉ nuwe dramareeks, The Palace, te siene wees. Grant het ’n Emmy-benoeming vir sy vorige HBO-reeks, The Undoing, ingepalm. Kate het in 2021 ’n Emmy-toekenning vir haar rol in die HBO-dramareeks Mare of Easttown ontvang. Dit is nog nie bekend wanneer The Palace skerms sal tref nie. Bykomende bronne: The Hollywood Reporter